b'\n_START_ARTICLE_\nNK Rude\xc5\xa1 Zagreb\n_START_SECTION_\nPovijest\n_START_PARAGRAPH_\nU Rude\xc5\xa1u se nogomet po\xc4\x8deo igrati ve\xc4\x87 sredinom pro\xc5\xa1log stolje\xc4\x87a._NEWLINE_Ranih pedesetih godina pro\xc5\xa1log stolje\xc4\x87a, na livadi Celini u Rude\xc5\xa1u se po\xc4\x8deo igrati nogomet. Mlade generacije vjerojatno ne znaju da se Celinom zvala livada na kojoj se danas nalazi ambulanta. Upravo s tog mjesta kasnije \xc4\x87e na stadione diljem Hrvatske i Europe krenuti nove generacije zagreba\xc4\x8dkih nogometa\xc5\xa1a._NEWLINE_Prema pri\xc4\x8danju Ivana \xc5\xa0anteka (Hajbe) u Rude\xc5\xa1u je cijela povijest oko nogometa zapo\xc4\x8dela na Celini pedesetih godina.  Nekolicina dje\xc4\x8daka okupljenih na Celini napravila je obi\xc4\x8dnu \xe2\x80\x9ekrpenja\xc4\x8du\xe2\x80\x9c. Krpenja\xc4\x8da je stari izraz za loptu napravljenu od najjednostavnijih krpa. Nedugo zatim nastala je prava pomama za tim neobi\xc4\x8dnim predmetom koji \xc4\x87e se s vremenom razviti u najva\xc5\xbeniji sporedni predmet na svijetu. Zbog svoje aktivnosti oko okupljanja nogometnog tima, treba spomenuti da su novope\xc4\x8deni nogometa\xc5\xa1i nerijetko bili, zbog svog pridr\xc5\xbeivanja veseloj dru\xc5\xbeini \xe2\x80\x9e\xc5\xa1potani\xe2\x80\x9c od svojih roditelja. Ljubav prema nogometu ipak je bila prejaka, i svakim se danom nezaustavljivo razvijala, a od onih dje\xc4\x8daka koji su jo\xc5\xa1 do ju\xc4\x8der \xe2\x80\x9enabijali\xe2\x80\x9c \xc5\xbeogu po livadama Rude\xc5\xa1a izrasli su momci \xc5\xbeeljni ve\xc4\x87ih izazova.Bilo je zaista dosta talentiranih momaka, \xc5\xa1to \xc4\x87e kona\xc4\x8dno i njihovi \xc5\xbeivotni putovi potvrditi. Tako ne mo\xc5\xbeemo da ne spomenemo stare Rude\xc5\xa1ke legende kao \xc5\xa1to su Ivan \xc5\xa0antek mla\xc4\x91i (kojemu je u tada\xc5\xa1nje vrijeme nadjenut epitet \xe2\x80\x9ezvijezde zagreba\xc4\x8dkog nogometa\xe2\x80\x9c) te Ivan \xc5\xa0antek stariji (nadaleko poznati Hajba kojemu je karijera obilje\xc5\xbeena golovima zagreba\xc4\x8dkim suparnicima kao \xc5\xa1to su HA\xc5\xa0K, Zagreb) koji se poslije prihvatio trenerskog posla (prvi \xc5\xa1kolovani nogometni trener iz Rude\xc5\xa1a). Nezaobilazno je i to da je Hajba imao i vrlo va\xc5\xbenu ulogu pri osnivanju NK Rude\xc5\xa1a 1957. godine._NEWLINE_Neosporna \xc4\x8dinjenica da je ovaj mali kvart dao dosta nogometa\xc5\xa1a i nekolicinu u\xc4\x8ditelja nogometa sama za sebe govori o ulozi koju je nogomet u Rude\xc5\xa1u imao, a i danas ga itekako ima u zagreba\xc4\x8dkom sportskom \xc5\xbeivotu. Adresa nogometnog kluba Rude\xc5\xa1 je Rude\xc5\xa1ka cesta 25, 10000 Zagreb._NEWLINE_Klub je igrao u Prvoj hrvatskoj ligi od sezone 2016./17. pa sve do 2018./19. kada se nakon posljednjeg mjesta u prvenstvu vra\xc4\x87a u 2. HNL.'